
A tanulmányi hét során a gyakorlati laboratóriumi munka és a bűnügyi helyszínelés alapjaival ismerkedtünk meg, amit a helyi kultúra felfedezésével egészítettünk ki. A programot egy tömör elméleti gyorstalpalóval indítottuk a modern törvényszéki DNS-kutatásokról, majd rögtön át is tértünk a gyakorlatra. Minden résztvevő saját szájnyálkahártya-mintát vett, amelyből sikeresen izoláltuk a DNS-t, majd ellenőriztük a kapott minta mennyiségét és tisztaságát. Mivel korábban már csináltunk DNS-izolálást, ez a feladat maga nem volt teljesen új számunkra, de nagyon jó volt újra átvenni a lépéseket a gyakorlatban, ráadásul a saját genetikai mintánk elemzése így is tartogatott újdonságokat.
Ezután az emberi biometriával és a személyazonosítás különféle módszereivel ismerkedtünk meg közelebbről. Kiemelt szerepet kapott az ujjlenyomatok vizsgálata: megtanultuk felismerni és megkülönböztetni a főbb mintázatokat, mint a hurkokat, örvényeket és íveket, majd a kapott eredményeket személyenként, precízen rögzítettük egy saját jegyzőkönyvben. 
A hét egyik legnagyobb élménye viszont egyértelműen az igazi emberi csontvázak anatómiai vizsgálata volt. A gyakorlat során a csontmaradványok alapján próbáltuk megtippelni a valószínű fenotípust: a hosszú csontok méretéből kiszámoltuk a testmagasságot, régi betegségek vagy sérülések nyomai után kutattunk a csontfelszínen, a koponya és a medence jellegzetes formájából pedig megállapítottuk a biológiai nemet.
Hogy a napok során megszerzett tudást valahogy összekössük, a hét végén kaptunk egy játékos, szimulált bűntényt az oktatóktól, amit csapatban kellett megoldanunk. Nyomozóként kellett dolgoznunk, és a különböző biológiai bizonyítékokat összevetnünk a gyanúsítottak adataival. Elemeztük a DNS STR (rövid tandem ismétlődés) régióit, a sejtmintákból azonosítottuk a Barr-testeket a genetikai nem ellenőrzéséhez, és még az ajaklenyomatok egyedi sajátosságait is megvizsgáltuk az ajak milyensége szerint. 
A sűrű szakmai program és a laborban töltött hosszú órák mellett azért szerencsére elmentünk kirándulni is a közeli Sárosi vár romjaihoz. Innen a kilátás lenyűgöző a környékre. Ezek utan sokat megtudhattunk a vidék múltjáról és a korábbi történelmi eseményekről is. Emellett esténként belekóstoltunk a helyi gasztronómiába is: a vacsorák alkalmával sorra próbáltuk ki a helyi ételeket és különlegességeket, és természetesen nem maradhatott el a helyi sörök, valamint a jellegzetes Kofola megkóstolása sem. 
A mobilitás hetét egy közös kirándulással zártuk, ami nem vot a program része, de örülük, hogy ezt is megszervezték nekünk a kísérő tanárok.

